A ManCityben folytatja Yaya Touré
Angol bulvárlapok szerint Yaya Touré a Manchester City játékosa lesz a vb után, a Barca 28 millió fontot kap a focistáért.
A Manchester City és a Barcelona megegyezett egymással Yaya Touré vételárában - írja több angliai bulvárlap. A Daily Mail szerint Touré 28 millió font ellenében fog a Cityhez igazolni a vb után, így a legdrágább angliai védekezõ középpályás lesz.
Az elefántcsontparti válogatott kalandos pályafutása során már öt országban játszott korábban: a belgiumi Beverenben kezdte európai légióskodását, innen az ukrán Metalurg Donyeckba, majd a görög Olympiakoszba igazolt. Ez után Monacóba igazolt, majd 2007-ben lett a Barcelona játékosa.
A spanyol csapat tekintélyes nyereséggel adja el Tourét, ugyanis 9 millió eurót fizetett érte. A jelenleg a dél-afrikai vb-n tartózkodó játékos Manchesterben együtt szerepelhet bátyjával, Kolo Touréval.